Räjähdysainetehtaan liepeillä asuva rouva kertoo varmistaneensa poliisilta, olisiko tehtaan vaaratilanteessa sittenkin kyse harjoituksesta. Hän lähti kotoaan aamukahdeksalta kesken aamukahvien ja sanoo nyt olevansa uutisten varassa. Kotiinpääsystä ei ole tietoa.

Laukaalainen Tarja Leinonen asuu Vihtavuoren tehtaan vanhalla asuinalueella, ns. Kerhonmäellä. Hän kertoo heränneensä puoli kahdeksan aikoihin. Oveen kolkutettiin ja ovikello soi.

- Menin katsomaan. Poliisi tuli pihaan ja sanoi, että pitää pysyä sisällä. Tehtaalla on vaaratilanne.

Leinonen kertoo olleensa vielä unenpöppyrässä ja laittaneensa kahvit tulelle. Sitä hän ei kuitenkaan ehtinyt juoda, kun tuli lähtökäsky räjähdysainetehtaan lähellä asuville.

Nyt Leinonen on pojan luona 12 kilometrin päässä Vihtavuoren tehtaasta. Hän ei tiedä, koska voi palata kotiinsa.

- Olen täysin uutisten varassa.

Tarja Leinonen oli tehdasalueella töissä yli 30 vuotta. Joskus happovuoto ajoi ulos työpaikalta, mutta kotoa ei ole koskaan aiemmin tarvinnut evakkoon lähteä. Näin pelottavaa tilannetta Leinonen ei ole kokenut. Leinonen kertookin kysyneensä poliisilta, josko kyse on harjoituksesta.

- Tuntuu, että ei voi olla totta.

Leinonen kertoo aamutuimaan miettineensä, olisiko kesälomakausi aiheuttanut tehtaan turvallisuutta vaarantavan tietokatkoksen.

Laukaalainen Hannu Ylönen sai räjähdysvaarasta tiedon poliisilta aamuseitsemältä. Tuntia myöhemmin poliisi ilmoitti, että kodista on lähdettävä.

- Ihmettelimme, kun talo on suojassa kallion takana.

Tehdas on vain reilun kilometrin päässä.

Ylönen otti huolehtiakseen myös naapurissa koiraa hoitavasta puolalaisesta rouvasta, joka ei ymmärtänyt lähtökäskyjä. Sukulaisten suojiin rouva lopulta kuitenkin pääsi.